Polisieminister wil plaasmoorde bekampFikile Mbalula. Foto: ANA Fikile Mbalula, die minister van polisie, het Woensdag met leierskap van die landbou-unie TLU SA vergader om landelike veiligheid en die moord op boere te bespreek. Vuyo Mhaga, die minister se woordvoerder, het gesê Mbalula en polisiebeamptes van die sigbare polisie-eenheid het met TLU SA-afgevaardigdes, onder wie Louis Meintjes, president, Bennie van Zyl, algemene bestuurder, en Chris van Zyl, adjunk- algemene bestuurder, vergader. Volgens Mhaga vorm dié vergadering deel van deurlopende vergaderings wat die minister met verskeie belanghebbendes oor dié kwessies voer. “Ek het ŉ vrugbare gesprek met die leierskap van die TLU SA gevoer en ons het ooreengestem dat plaasmoorde ŉ prioriteit is en moet wees,” het Mbalula gesê. “Ons herhaal, aldus die Vryheidsmanifes, dat Suid-Afrika aan almal behoort wat daarin lewe. Die polisie moet ŉ bevorderende omgewing vir boere skep om voedsel vir al ons mense te produseer en te verseker.” Mbalula het beklemtoon dat daar beter samewerking en koördinering tussen boere en die polisie, veral op stasievlak, moet wees oor waar misdaad plaasvind. “Ons kort nie geweld in Suid-Afrika nie, ons kort sigbare polisie op plase en ons is bereid om saam met die polisie te werk,” het Meintjes gesê. Mbalula het aan die afgevaardigdes gesê dat ŉ nasionale imbizo voor die einde van die jaar gehou gaan word om die polisie se landelike veiligheidstrategie te verbeter. “Plaasmoorde is ŉ werklikheid en die polisie sal alles doen om die moorde te bekamp,” het hy gesê.